
Oamenii nu mai reușesc să rămână căsătoriţi în ziua de azi, deoarece aplică sistemul capitalist în relaţiile de familie. 
lar națiunea, care e practic o familie extinsă, se dezintegrează și ea atunci când cetăţenii ţării se raportează la 
naţiune ca la o afacere, în termeni contractuali și capitaliști. Singura soluţie pentru ca națiunea să poată rezista în 
faţa capitalismului este cultivarea tradiţiei și a religiei strămoșilor, avertizează conservatorul Yoram Hazony. 
Gânditorul conservator israelian de religie mozaică a susţinut recent o conferinţă în fața studenţilor Universităţii Yale, 
intitulată "Virtutea Naţionalismului”, după titlul ultimei sale cărți. Doctorul în filozofie politică Yoram Hazony, familist 
convins și tată a nouă copii, este fondatorul Institutului Herzl din lerusalim, organizaţie dedicată promovării 
tradiționalismului in cultura iudaică și protejării identităţii evreiești. Redăm mai jos cele mai importante idei expuse 
de Yoram Hazony. Intertitlurile aparţin redacţiei. 


"Îmi amintesc și acum fiorul pe care l-am simțit pe coloană atunci când l-am 
auzit pe președintele SUA George H. W. Bush vorbind de Noua Ordine 
Mondială” 


Alegerea între naționalism și globalism e problema care definește perioada de timp pe care o trăim. Această alegere 
e cea mai importantă chestiune politică a prezentului. Fiecare dintre noi trebuie să luăm o poziţie în această 
problemă. Politica americană s-a mutat foarte mult către stânga în ultimii ani. Când Ronald Reagan era președinte, 
iar Margaret Thatcher premier în Marea Britanie, naționalismul era un lucru normal. Însă după căderea URSS a apărut 
un moment de utopie extraordinară. A apărut o inundație de cărţi care declarau finalul istoriei și teoria că întregul 
mapamond urma să devină o lume unică, unită, cu o singură economie mondială, iar toţi oamenii se vor uni sub o 


singură lege. George H.W. Bush a declarat, în 1991, venirea Noii Ordini Mondiale. Și îmi amintesc și acum fiorul pe 
care l-am simţit pe coloană atunci când l-am auzit pe un președinte al SUA vorbind de această Nouă Ordine 
Mondială. Bush a spus atunci: "Timp de o mie de generaţii, omenirea s-a străduit, dar a eșuat, să obţină ce vom 
obţine noi acum.” Atunci când cineva se laudă că va rezolva el probleme nerezolvate de o mie de generaţii, orice 
conservator ar trebui să se îngrijoreze. Și ce va rezolva? Bush a zis că "legea junglei” nu va mai domina pe planetă, ci 
ea va fi înlocuită de "domnia legii”. Deci asta era viziunea lui Bush: întreaga planetă urma să fie acoperită de un spirit 
al legii care urma să fie stabilit de ONU. 


Toţi președinții americani până la Donald Trump, ca și toți liderii britanici până la Brexit au înghiţit această idee. Atât 
republicanii, cât și democraţii (în SUA), atât conservatorii, cât și laburiștii în Marea Britanie, absolut toţi politicienii 
europeni s-au pus de acord în mod miraculos asupra acestei unanimităţi îngrijorătoare, cum că era nevoie de 
desființarea frontierelor și de crearea unei singure ordini politice și economice pentru întreaga planetă. Această nouă 
ordine a primit diverse nume: unii o numesc Globalism, alţii Internaţionalism Liberal, eu o numesc Imperiul Liberal. 
Viziunea de impunere a acestei ordini globaliste, cu forţa puterii militare a SUA și cu aprobarea Europei, a fost 
viziunea politică a ultimilor 30 de ani. Eu cred că e o eroare groaznică. 


Dumnezeu a dăruit oamenilor frontierele, ca apărare împotriva imperiilor 


Istoria Occidentului poate fi văzută ca un fel de balansoar care înclină între imperialism și naționalism. Acest 
balansoar începe în Vechiul Testament, unde apare prima dată ideea statului naţional independent. 


În istoria omenirii, zeii diverselor popoare veneau și spuneau regilor: "Vreau să mergi și să cucerești alte popoare, ca 
să suprimi diviziunile inutile și violente din lume, pentru că oamenii se omoară fără motive, iar misiunea ta e să 
cucerești cele patru colţuri ale Pământului și să aduci pace și prosperitate întregii lumi”. Aceasta e viziunea 
imperială, adoptată de toate imperiile din istorie, de la Alexandru cel Mare la Imperiul Roman, de la Sfântul Imperiu 
Roman (de Națiune Germană - n.red.) și până la califatele islamice, de Napoleon, care promitea pace și prosperitate 
în lume prin aplicarea Iluminismului, și până la Hitler. Toate acestea au fost imitații ale Imperiului Roman. 


Singurul text din Antichitate care se ridică împotriva acestei viziuni imperiale se găsește în Biblia ebraică, în Vechiul 
Testament. Dumnezeu, Cel care a făcut totul pe Pământ, vorbește cu Moise, dar nu îi spune ce le-au zis alţi zei 
tuturor conducătorilor de imperii, nu îi spune să cucerească toate colţurile Pământului, ci din contră, îi arată care 
sunt graniţele între care poporul lui Moise va trăi. lar învăţăturile biblice sunt destinate întregii umanităţi, nu doar 
poporului evreu. Dumnezeu îi spune lui Moise să respecte frontierele date, iar în Deuteronom Dumnezeu cere 
poporului evreu să nu își deranjeze vecinii, pentru că și popoarelor vecine le-a dat Dumnezeu un pământ al lor, ca 
moștenire; așa că Dumnezeu le cere evreilor să își lase vecinii în pace, altfel vor primi pedeapsă divină. 


Dumnezeul lui Israel este primul caz din istoria zeilor umanităţii când Dumnezeu stabilește graniţe propriului popor și 
le cere să nu își invadeze vecinii. Dumnezeul lui Israel stabilește că poporul evreu va avea un rege din propriul popor, 
dintre fraţii săi. Aceasta a fost o revoluţie în istoria politicii și teologiei; Dumnezeul Vechiului Testament i-a zis 
poporului evreu că nu are dreptul să se ducă și să invadeze popare vecine, ci vecinii vor veni la evrei, în bună pace, 
când vor fi pregătiţi. 


Națiunea e pavăză în faţa imperialismului 


Deși istoria Occidentului a fost dominată de imperii, Vechiul Testament nu se oprește niciodată să pună piedici 
acestei viziuni imperiale. Catolicii, francezii, englezii, polonezii, cehii au dezvoltat ulterior naționalismul ca rezistență 
la centralizarea imperiilor. Ulterior, englezii au adoptat această viziune a naţiunii libere, apoi olandezii s-au desprins 
de Imperiul Spaniol. Apoi scoţienii, francezii, elveţienii și tot restul Occidentului au făcut la fel. Acestea sunt primele 
momente când statul naţional ia pentru prima dată ființă. În Biblie statul naţional era ceva potenţial, dar protestanții 
chiar au reușit să înființeze stat naţional după stat naţional. Statele Unite sunt o astfel de ţară. 


E adevărat că europenii, în timp ce își construiau statele naţionale, continuau să invadeze Africa, America, Asia, 
având deci și imperii. Nu încerc să idealizez ce au făcut ei. Dar în cele din urmă naționalismul a demolat imperiile. 
Statele naţionale au devenit atât de puternice încât au desfiinţat colonialismul. Nu există nici măcar un singur 


exemplu, în întreaga istorie a omenirii, al unui sistem de guvernare bun pentru oameni produs de un imperiu! 
Niciodată nu s-a întâmplat asta! 


Libertatea se găsește doar în naţiune, niciodată în imperiu 


Ce e naționalismul? E acea viziune că cea mai bună guvernare a lumii se întâmplă atunci când mai multe naţiuni 
diferite pot avea independenţa de a-și urmări interesele potrivit cu propriile tradiţii și credinţe. 


Spre deosebire de această viziune, imperiul crede că cea mai bună guvernare a lumii are loc atunci când toate 
naţiunile sunt supuse unei legi unice, sub o singură autoritate, care astfel va aduce cea mai mare cantitate de pace și 
prosperitate. Aceste poziţii sunt ireconciliabile. Dacă vom căuta libertatea, aceasta se găsește numai în naţiune, nu 
în imperii. 


Ceea ce face democraţia posibilă e loialitatea dintre oameni ca fiind membri ai aceleiași naţiuni. Sentimentul că sunt 
o singură naţiune e ceea ce face democraţia posibilă. lar dacă dispare loialitatea dintre oameni ca fiind membri ai 
unei națiuni, democraţia nu mai funcţionează. lar atunci singurul mod de guvernare va fi prin forță, pentru că în nici 
un imperiu nu există loialitate între membrii, fiind mai multe naţiuni. Așa că imperiile sfârșesc prin a guverna cu 
forţa. 


UE nu va funcţiona niciodată 


Priviţi la ce se întâmplă în Europa. Acolo sunt cele mai liberale ţări posibile, și cele 27 de naţiuni nu sunt capabile să 
se adune într-o ţară democratică. Nu se va întâmpla niciodată, pentru că nu există nici o legatură comună de 
loialitate între ele. Italia are un nou Guvern, vor un anumit ministru la Finanţe, iar cei de la Bruxelles au zis că nu se 
poate, au dictat cine anume va fi ministrul de Finanţe al Italiei. Poate că imperiile (de tipul U.E. - n.red) vor aduce mai 
multă pace și mai multă prosperitate, dar cu siguranţă vor desfiinţa libertatea. 


Naționalismul e un principiu de auto-limitare a omului. Să ne gândim unde anume poate exista toleranța. America nu 
a fost niciodată mai intolerantă decât acum. Pe timpul generaţiei mele, când eram student, nu ne era nicodată frică 
să discutăm un subiect sau să scriem un articol despre orice subiect. Puteam discuta despre orice, chiar dacă 
subiectul nu era popular, cu siguranţă nu eram persecutați pentru ce credeam și pentru ce publicam în ziarul 
universității Princeton. Azi însă mi se face frică pentru că acele vremuri au trecut. Îmi e rușine că îmi învăţ copiii să 
se ferească să spună deschis ceea ce cred. Îmi e rușine că îmi învăţ copiii că uneori, atunci când crezi în ceva 
anume, trebuie să se ferească să o spună. De ce se întâmplă asta? Naționalismul e un principiu de auto-limitare, de a 
crede că națiunea ta nu va purcede la cucerirea altor naţiuni, de a crede că ai cel mai bun mod de viaţă, dar nu te duci 
și o impui altor naţiuni. Acesta e de fapt un principiu al toleranţei. Oamenii se concentrează pe importanţa graniţelor 
de a păstra oamenii să intre în ţară, dar cel mai important aspect al graniţelor e de a îi opri pe oameni să iasă din ţară 
și să își impună ideile asupra altor naţiuni. Prin ridicarea de frontiere, naționalismul creează posibilitatea toleranţei în 
propria ta ţară. lar dacă se merge în direcţia opusă, de a impune o ideologie cu forţa altor naţiuni, nu vei tolera 
diferenţele nici la tine acasă. Dacă nu vei tolera felul de viaţă al oamenilor din Iugoslavia, Afganistan sau Irak, atunci 
nu vei tolera diferenţa de idei nici în propria ta ţară. 


Produsul ultim al statului imperial e reprezentat de oameni care ard de dorinţa de a distruge, peste tot în lume, orice 
sistem diferit de propriile lor valori. Asta s-a întâmplat în Revoluţia Franceză sau în Germania nazistă sau în URSS, iar 
astăzi se vede același lucru la internaţionaliștii liberali, care ard de nerăbdare să se impună ei asupra lumii, ca ultimă 
tentaţie a puterii. 


Familia nu poate funcţiona ca sistem capitalist 


Există un conflict intre naționalism și capitalismul global. Încă de la Montesquieu, și trecând prin Irving Kristol, se 
știe că, dacă gândești strict economic, dacă vorbești doar în termeni de economie și comerț, atunci vei vedea 


întreaga lume ca pe o entitate unică, pentru ca vei dori să faci profit oriunde în lume. Nu e nimic în regulă cu asta, 
pentru că ăsta e scopul afacerilor, profitul. Problema nu e dorinţa de a fi capabil să cumperi și să vinzi oriunde în 
lume, problema e dorinţa de a cumpăra și vinde orice pe lume. Problema e faptul că ideile capitaliste, care sunt în 
mod fundamental bazate pe promiscuitate, adică sunt contractuale, invadează alte domenii decât afacerile. 
Companiile nu au loialitate faţă de angajaţi: chiar dacă faci o treabă bună, te pot concedia oricând, pentru că asta 
are logică economică. Loialitatea nu are vreo valoare în capitalism. La fel și angajaţii, dacă un angajator îţi oferă un 
salariu dublu, din punct de vedere capitalist e foarte bine să pleci, pentru a putea obţine mai mult. 


Dar acesta e un sistem promiscuu, nu e un sistem bazat pe loialitate. Capitalismul nu se bazează pe loialitate. 
Sistemul capitalist are capacitatea extraordinară de a produce prosperitate și inovaţie. Dar dacă iei sistemul 
capitalist și îl introduci într-o familie, atunci în fiecare lună și în fiecare an soțul sau soţia se vor gândi: e soţul meu 
atât de bun pe cât credeam? Pot să fac rost de un soț mai bun? (Râsete în audienţă, n.red.) Acum râdeţi, dar 
societatea noastră funcţionează șocant de mult în acești termeni. Și despre copii la fel se pune problema în sistemul 
capitalist aplicat în familie, adică doar în termeni de alegere proprie: “poate că acum 20 de ani am fost de acord să 
am un copil, dar nu am fost de acord cu adolescentul care a devenit acum, dupa 20 de ani”. Ce poate dura într-o 
familie, dacă gândești în termeni capitaliști? Absolut nimic! Oamenii care vor să rămână căsătoriţi nu mai reușesc, 
pentru că sunt prea capitaliști ca să reușească să păstreze o căsnicie. Cei mai mulţi dintre voi (tinerii = n.red.) nu 
mai înţeleg azi ce trebuie să facă pentru a putea rămâne căsătoriţi. Vouă nu vă mai spune nimeni astăzi că pentru a 
duce o căsnicie pentru 50 de ani sau pentru 100 de ani, trebuie să accepţi o suferință enormă. 


O căsătorie se poate păstra doar dacă soții își asumă suferința 


Într-o căsătorie te schimbi tu însuţi, se schimbă soţia ta, totul se schimbă în decursul unei căsnicii, și nimic nu mai e 
la fel ca atunci când ai ales să te căsătorești. Pe parcursul vieţii, căsnicia nu mai e deloc ceea ce era atunci când ai 
ales să te căsătorești. Nu e deloc ceea ce ai visat că va fi. Așa că singura cale de a rezista împreună e prin loialitate, 
nu prin evaluarea alegerii făcute, ci prin a iţi spune că o căsătorie e mult mai dureroasă decât tot ce ţi-ai putut 
imagina. Nu poţi păstra o căsnicie decât dacă treci prin suferinţă extraordinară. Nu e posibil să crești copii decât 
trecând prin suferință extraordinară. Dar această suferinţă face parte din procesul de a fi căsătorit, iar la final soţii 
reușesc să treacă de suferinţă. În schimb, în capitalism, atunci când suferi atât de mult, renunti la colaborarea 
respectivă. Într-o familie însă, atunci când treci prin suferinţă, îţi amintești că te-ai legat cu jurământ să rămâi solidar 
în căsnicie. lar acel jurământ face societatea să funcţioneze. 


La rîndul ei, o naţiune e mult mai asemănătoare cu o familie decât cu o afacere. O naţiune e ca o familie extinsă. 
Dacă membrii naţiunii sunt dispuși să se sacrifice ca să reușească să ţină națiunea unită, națiunea poate rezista 
sute de ani, mii de ani, și poate deveni o realizare extraordinară. Însă dacă oamenii se poartă într-o naţiune ca într-o 
tranzacţie, dacă oamenii se poartă ca pe baza unui contract și nu își vor mai îndeplini obligaţiile față de ţară, practic 
națiunea se auto-distruge. Deci problema capitalismului nu e partea economică, ci faptul că aceasta distruge tot ce 
nu e economic. lar singurul răspuns pentru a opri această distrugere e cultivarea tradiţiilor. Tradițiile naţionale sunt 
răspunsul la ruina provocată de capitalism. Națiunea, tradiţiile, religia strămoșilor sunt lucrurile care opresc 
capitalismul să sară din albia sa economică și să inunde întreaga lume. 


